Direktør i Udlændingestyrelsen, Henrik Grunnet, er glad for beslutningen om at flytte styrelsen til Næstved.

Send til din ven. X Artiklen: Udlændingestyrelsen glæder sig over flytning Modtagerens email * : Din e-mail * : Dit navn * : Evt. kommentar: *) skal udfyldes.

Udlændingestyrelsen glæder sig over flytning

Næstved - 03. oktober 2015 kl. 08:00 Af Ditte Offersen Lynge Kontakt redaktionen: sndk@sn.dk

Torsdag meddelte regeringen, at Udlændingestyrelsens 395 medarbejdere skal flytte fra Ryesgade i København til Næstved. Meldingen var ikke ventet, men størstedelen af medarbejderne glæder sig over den nye adresse, fortæller direktør for Udlændingestyrelsen, Henrik Grunnet, til Sjællandske Næstved.

Hvordan modtog jeres medarbejdere nyheden om at skulle flytte til Næstved?

- Der har været mange forskellige reaktioner. Der er ingen, der har vidst noget om flytningen inden, så selvfølgelig er der nogle, der er bekymrede og føler sig overrumplede, men de fleste er meget positive.

Tror du, at medarbejderne vil pendle eller flytte til Næstved?

I forvejen bor flere af vores medarbejdere i Næstved, så de er jo glade for placeringen, men ellers kommer en del til at få kortere på arbejde. Der er flere, der overvejer at flytte familien med, men mange skal lige hjem og vende situationen med familien.

Hvad kommer det til at betyde for Udlændingestyrelsen, at I skal flytte fra en meget central placering i København?

- Vi flytter ikke bare en masse medarbejdere, der kommer også en del brugere med. Vi har årligt over 50.000 personlige henvendelser, så det er vigtigt for os at vores service forbliver på et højt niveau. Vi lægger en implementeringsplan, der sikrer, at vi får nogle gode faciliteter, der matcher dem, vi har i dag.

Hvad tænker du om udflytningen?

- Når det skulle ske, er Næstved et rigtig godt valg. Dels gør den geografiske placering, at mange medarbejdere kan beholde deres job, men omvendt er der også gode muligheder for fremtidig rekruttering. Vi vægter kvaliteten i vores arbejde højt, og vi ser store muligheder i Næstved.

Jernbanegade 10 og 12 har været nævnt som mulige adresser. Hvad tænker du om det?

- Jernbanegade er nævnt, men intet er besluttet endnu. Vi er i god dialog med kommunaldirektøren, og vi vil arbejde på at få et nyt og godt domicil, der skal samle styrelsen endnu mere.

Hvordan er I blevet modtaget ind til videre?

- Jeg er meget, meget glad for den modtagelse, vi har fået allerede fra både kommunaldirektøren og borgmesteren. Jeg har et rigtig godt indtryk af kommunen.

relaterede artikler

1200 nye statsjob til Sjælland - se hvor de kommer 01. oktober 2015 kl. 12:29